07/09/2018 | Administración LocalProvincial
Deputación Provincial da Coruña
Servizo de Asistencia Técnica a Municipios
Anuncio das convocatorias para a tramitación electrónica na plataforma SUBTEL das actuacións do Servizo de Asistencia Técnica a Municipios

Mediante resolución de Presidencia número 2018/22877, do día 04/07/2018, aprobouse a publicación do seguinte: ANUNCIO Aprobación dos procedementos para a tramitación electrónica das actuacións de Asistencia Técnica a Municipios na plataforma SUBTEL En aplicación do establecido na Lei 39/2015, do 1 de outubro, do procedemento administrativo común das Administracións Públicas (LPAC), habilítase a tramitación electrónica dos procedementos de asistencia técnica ás Entidades Locais da provincia da Coruña a través da plataforma SUBTEL, mediante os seguintes procedementos: – SATM AD/2018: Solicitudes de asistencia técnica (actuación documental) para Entidades Locais no exercicio 2018 Tramitación de solicitudes de asistencia polo Servizo de Asistencia Técnica a Municipios da Deputación en materia de: 1.–Urbanismo: planeamento, xestión ou disciplina.2.–Supervisión de proxectos do Concello.3.–Asesoramento en materia técnica relacionada con arquitectura, obras públicas, instalacións, servizos urbanísticos, equipamentos, infraestruturas, etc.4.–Asesoramento en determinación de necesidades e formación de pregos de cláusulas administrativas particulares e de prescricións técnicas en materia de contratacións.5.–Taxación de inmobles.6.–Información territorial, Sistemas de Información Xeográfica (SIX) e Cartografía.7.–Outros. – SATM AP/2018: Solicitudes de asistencia técnica (actuación presencial) para Entidades Locais no exercicio 2018 Tramitación de solicitudes de presenza de persoal técnico do Servizo de Asistencia Técnica a Municipios da Deputación en: 1.–Formalización de actas de comprobación da implantación e recepción de obras financiadas, total ou parcialmente, pola Deputación da Coruña; de acordo co que establezan ao respecto as correspondentes bases de convocatoria no caso de plans ou o clausulado dos convenios no caso de subvencións nominativas.2.–Mesas de Contratación de obras ou servizos e comités de expertos de avaliación de ofertas.3.–Comisións de desenvolvemento de documentos técnicos, referidos á formación de pregos de prescricións para contratar subministracións, obras ou servizos, ou de análise de custos de prestación de servizos. INSTRUCIÓNS COMÚNS AOS DOUS PROCEDEMENTOS 1.–OBXECTO. Regular os procedementos de tramitación electrónica, a través da plataforma SUBTEL, dos expedientes de solicitude de asistencia técnica iniciados a instancia dos Concellos e outras Entidades Locais da provincia.2.–SUXEITOS. Os Concellos da provincia da Coruña e as Entidades sub ou supramunicipais de ámbito local, en calidade de solicitantes; o Servizo de Asistencia Técnica a Municipios (SATM) da Deputación da Coruña, en calidade de prestatario dos servizos.3.–NATUREZA DOS SERVIZOS QUE SE VAN PRESTAR. A prestación dos servizos de asistencia técnica aos Concellos veñen reguladas pola seguinte normativa: – Lei 7/1985, do 2 de abril, de “Bases de réxime local”, artigos 36 b) e c). – Real decreto 2568/1986, do 28 de novembro, polo que se aproba o “Regulamento de organización, funcionamento e réxime xurídico das entidades locais”. – “Regulamento de asistencia técnica, xurídica e económica aos municipios da provincia da Coruña”, aprobado por Decreto do 11 de outubro de 1988 e publicado no BOP núm.245, do día 25 de outubro de 1988. Neste último documento, especifícase que a asistencia técnica concretarase nos seguintes aspectos: a) Emisión de ditames e informes técnicos, en relación coas obras, construcións e servizos da competencia municipal. b) Emisión de informes subsidiarios preceptivos, así como cantas actuacións de xestión, planeamento e disciplina urbanística sexan de competencia municipal. c) Redacción de proxectos técnicos, dirección e liquidación de obras. d) Asistencia técnica en materia de actividades municipais (padróns, listas cobratorias, recibos, contabilidade, etc.). e) Recadación de exencións municipais. f) Apoio na tramitación de expedientes ante outros organismos públicos en materias de competencia municipal g) Establecemento e actualización de sistemas informáticos.4.–PROCEDEMENTO. De acordo co establecido no mencionado “Regulamento de asistencia técnica, económica e xurídica a municipios da provincia da Coruña” (RATEXM), o procedemento para a tramitación das solicitudes deberá ser como segue: Art.16.º. 1.–Para solicitar a asistencia da Deputación requirirase petición asinada pola Alcaldía ou Presidencia da Entidade Local correspondente, dirixida ao presidente da Corporación provincial.2.–[Non aplicable á asistencia técnica] Nos supostos de solicitude de defensa xurídica nos que así se estime necesario pola Deputación, acompañarase á solicitude a certificación do acordo adoptado polo órgano competente.3.–Non obstante o que antecede, poderán atenderse consultas verbais polos Servizos competentes da Deputación, interesadas polas Alcaldías ou funcionariado directivo das Entidades Locais, naquelas materias que, a xuízo dos devanditos Servizos, se entendan como de trámite ou de simple orientación. Art.17.º. 1.–Recibida a petición de asistencia, disporase o pase á unidade competente [no caso que nos ocupa, Asistencia Técnica a Municipios], que emitirá o correspondente informe, salvo que a asistencia solicitada deba efectuarse con medios alleos, en cuxo caso sinalará, previamente, o custo aproximado. Este último informe elevarase por conduto da Xefatura do Servizo á Presidencia, para o seu traslado á Entidade Local interesada, para os efectos de que lle preste a súa conformidade. Art.18.º. 1.–Cando o servizo de asistencia solicitado se preste con medios propios da Deputación, terá carácter gratuíto, agás que se acorde outra cousa mediante convenio.2.–Se a asistencia pode ser prestada con medios persoais alleos, a Deputación poderá subvencionar o seu importe, que non poderá exceder do 50% do custo do servizo. Art.19.º. Non se atenderán as peticións de financiamento de calquera tipo de asistencia que foran encargadas directamente pola Entidade Local. No artigo 13.º do Regulamento indícase, ademais, que: O persoal do Servizo [de Asistencia Técnica a Municipios] prestará a asistencia técnica agás que a natureza da cuestión suscitada requira un ditame de expertos alleos, en cuxo caso a decisión procedente farase mediante resolución da Presidencia, previo informe da Xefatura do Servizo [polo procedemento indicado no artigo 18.º]. Trasladado o referido procedemento ao ámbito da administración electrónica, o proceso será o seguinte: – A Entidade Local solicitante xerará en SUBTEL a súa petición, empregando o modelo que corresponda en formato PDF, que deberá estar asinada electrónicamente pola Alcaldía. – Xunto coa citada solicitude, a Entidade Local incorporarrá a SUBTEL unha copia da totalidade dos documentos que integren o correspondente expediente e que resulten relevantes para a prestación da asistencia solicitada, co fin de que o Servizo de Asistencia Técnica a Municipios poida tramitar axeitadamente o asunto de que se trate. Como no caso anterior, a referida documentación deberá ser subministrada en formato PDF e estará asinada ou compulsada dixitalmente pola Secretaría da Entidade ou por persoal técnico competente, segundo o caso. – Analizado o asunto, o Servizo de Asistencia Técnica a Municipios poderá: a) Entender presuntamente que non procede a actuación solicitada e, en consecuencia, reclamar o ditame ao respecto da Presidencia da Comisión de Cooperación e Asistencia a Municipios. b) Reclamar a ampliación de información a través da plataforma SUBTEL. c) Proceder de acordo ao especificado nos artigos 13.º, 17.º e 18.º do RATEXM. d) Emitir o informe de asesoramento técnico ou realizar a actuación solicitada. A correspondente documentación será incorporada ao expediente en SUBTEL.5.– VIXENCIA. Os presentes procedementos permanecerán vixentes dende o día seguinte ao da súa publicación no BOP ata o 31 de decembro de 2018, prorrogándose posteriormente por períodos anuais, salvo que se decida a súa modificación. A Coruña, 7 de xullo de 2018. O presidente O secretario Valentín González Formoso José Luis Almau Supervía